કેપ્ટન એમોન ગેટેએ લેવાર્તોવને ભીંત પાસે જ છોડી દીધો. લેવાર્તોવ અને સ્ટર્ન, બંને જાણતા હતા કે બંને વચ્ચેની સ્પર્ધા અત્યારે માત્ર થોડા સમય માટે મુલતવી જ રહી હતી! પ્લાઝોવની ઑફિસના મકાનમાં જ સ્ટર્ને ઓસ્કરના કાનમાં આ ઘટના બાબતે વાત નાખી દીધી. ઝૂકેલા મસ્તકે, ઊંચી આંખે અને હાથ જોડીને વાત કરી રહેલા સ્ટર્ને હંમેશની માફક બધી જ વાત વિગતવાર કરી હતી. “આમાં તો કોઈ જ તકલીફ પડે તેમ નથી!” ઓસ્કરે ધીમા અવાજે કહ્યું. સ્ટર્નની મજાક કરવામાં તેને મજા આવતી હતી. “એમાં તેં આટલી લાંબી વાર્તા શા માટે કરી? એક મિનિટથી પણ ઓછા સમયમાં મિજાગરું બનાવી શકે તેવી વ્યક્તિ માટે એમેલિયામાં હંમેશા જગ્યા હોવાની!”